ઇન્ટરનેટ પર પ્રકાશિત થયેલ એક રિપોર્ટનું સાચું માનીએ તો તમાકુની નિકાસથી ભારતને ૧૨૦૦ કરોડ રૂપિયાનો ફાયદો થાય છે પણ તમાકુના કારણે થયેલ રોગોનો ઉપચાર કરવા ભારત સરકારે દર વર્ષે ૨૫૦૦ કરોડ રૂપિયા ખર્ચવા પડે છે. બીજી મહત્ત્વની બાબત એ છે કે, ભારતમાં તમાકુના વ્યવસાય સાથે લગભગ ૨૦ લાખ લોકો જોડાયેલા છે. વિદેશી મુદ્રા ભારતમાં લાવવાનું ‘તમાકુ’ એક ઉત્તમ માધ્યમ છે. એવું કહી શકાય કે તમાકુનો વ્યવસાય ભારતની અર્થવ્યવસ્થા સાથે જોડાયેલો છે. આવામાં આપણે વિચારવું રહ્યું કે શું તમાકુના ઉત્પાદન પર પ્રતિબંધ મૂકી દેવો જોઈએ ? કે પછી તમાકુજન્ય પેદાશનાં ખોખાં પર ચેતવણીઓ છાપી લોકોમાં જાગૃતિ ફેલાવી લોકોને તમાકુના વ્યસનમાંથી મુક્ત કરાવવા ? કેન્દ્ર સરકારે પોતાનો રસ્તો શોધી લીધો છે ! તમાકુના બંધાણીઓએ આગળ વિચારવું રહ્યું ! માટે ટૂંકમાં કહેવું હોય તો તમાકુના પ્રતિબંધ માટે ભારતના પ્રયત્નો ફિફ્ટી... ફિફ્ટી છે. જેનો આધાર સરકાર અને દેશના નાગરિકો પર વધારે છે.